આ રીતે સુમનાએ સોમશર્માને ધર્મજ્ઞાન આપ્યું. પુણ્યાત્માઓને કેવી ગતિ પ્રાપ્ત થાય છે એનું વર્ણન કર્યું. પછી પાપીના મરણ સમયનાં લક્ષણો જણાવ્યાં. મેં સિદ્ધ પુરુષો પાસેથી પાપીનાં મૃત્યુ સમયનાં લક્ષણો જાણ્યાં છે. મહાપાપી માણસ વિષ્ઠા, મૂત્ર આદિ અપવિત્ર પદાર્થોવાળી તથા પાપથી ખરાબ જમીનને પ્રાપ્ત કરે છે. અથવા ચંડાળની ભૂમિને પ્રાપ્ત કરીને દુઃખી થઈને કષ્ઠથી મૃત્યુ પામે છે. અથવા જ્યાં ગધેડા પડી રહેતા હોય એવી જમીનમાં, વેશ્યાના ઘરમાં અથવા મોચીના ઘરમાં મરણને શરણ થાય છે. તેને લેવા આવનાર યમદૂતો બિહામણા, ક્રૂર, ભયાનક, અતિશય કાળા, મોટા પેટવાળા, પીંગળી આંખોવાળા, પીળા તથા લીલા રંગના, અત્યંત ધોળા, ઘણા જ ઊંચા, વિકરાળ, સૂકા માંસ તથા સૂકી ચરબીની ઉપમાને યોગ્ય, ભયંકર દાઢીવાળા, સિંહ જેવા ભયંકર મોઢાવાળા તથા સર્પના જેવા હાથવાળા હોય છે. તેમને જોઈને મહાપાપી અત્યંત કંપે છે. યમદૂતો પણ તેના કાનની પાસે શિયાળ જેવા અવાજો કરી ચીસો પાડે છે. જે પાપીઓએ પારકું દ્રવ્ય હરી લીધું હોય, પારકી સ્ત્રીની ફજેતી કરી હોય, પારકું કરજ અદા ન કર્યું હોય અથવા કોઈનું સર્વસ્વ પડાવી લીધું હોય તેમ જ લોભથી પારકી વસ્તુ લઈને પાછી ન સોંપી હોય – એ બધું મરવા પડેલા મહાપાપીના ગળામાં આવી ભરાઈ જાય છે અને તેને યમલોકમાં લઈ જવાય છે.